बेन स्टोक्स की कप्तानी में 10वीं टेस्ट जीत; हैरी ब्रूक रहे प्लेयर ऑफ द मैच
England Vs New Zealand (ENG NZ) Bay Oval Test. बेन स्टोक्स की कप्तानी वाली इंग्लैंड ने अपनी आक्रामक शैली बरकरार रखते हुए न्यूजीलैंड में 15 साल बाद टेस्ट मैच जीता। टीम ने माउंट मेंगनुई के बे ओवल इंग्लैंड से मिले 394 रन के टारगेट के सामने कीवी टीम चौथी पारी में 126 रन ही बना सकी।
बेन स्टोक्स की कप्तानी वाली इंग्लैंड ने अपनी आक्रामक शैली बरकरार रखते हुए न्यूजीलैंड में 15 साल बाद टेस्ट मैच जीता। माउंट मेंगनुई के बे ओवल मैदान पर इंग्लैंड ने 394 रन का टारगेट दिया था। जवाब में कीवी टीम चौथी पारी में 126 रन ही बना सकी।
दोनों पारियों में आक्रामक फिफ्टी जड़ने वाले हैरी ब्रूक प्लेयर ऑफ द मैच रहे। सीरीज का दूसरा टेस्ट 24 फरवरी से वेलिंगटन में खेला जाएगा।
इंग्लैंड ने डिक्लेयर की थी पहली पारी 
डे-नाइट टेस्ट में टॉस हारकर पहले बैटिंग करने उतरी इंग्लिश टीम ने पहले ही दिन आक्रामक रुख दिखाया। टीम ने 58.2 ओवरों में 325 रन पर 9 विकेट के नुकसान पर अपनी पहली पारी डिक्लेयर कर दी। हैरी ब्रूक ने 81 बॉल पर 89 और ओपनर बेन डकेट ने 68 बॉल पर 84 रन बनाए।
न्यूजीलैंड से नील वैगनर ने सबसे ज्यादा 4 विकेट लिए। वहीं, टिम साउदी और स्कॉट कुग्लेइन को 2-2 सफलताएं मिलीं।
ब्लंडेल के शतक से न्यूजीलैंड की बराबरी 
पहले दिन पहली पारी में ही न्यूजीलैंड ने 31 रन पर 3 विकेट गंवा दिए थे। तब विकेटकीपर टॉम ब्लंडेल ने डेवोन कॉन्वे के साथ पारी संभाली। ब्लंडेल ने 138 रन जड़े और टीम का स्कोर 306 रन तक ले गए। कॉन्वे ने 77 रन बनाए।
इंग्लैंड से ओली रोबिनसन ने सबसे ज्यादा 4 और जेम्स एंडरसन ने 3 विकेट लिए। स्टुअर्ट ब्रॉड, जैक लीच और बेन स्टोक्स को एक-एक विकेट मिला।
दूसरी पारी में भी इंग्लैंड ने किया अटैक 
19 रन की लीड के साथ इंग्लिश टीम ने दूसरी पारी में भी आक्रामक बैटिंग की। टीम से जो रूट, हैरी ब्रूक और बेन फोक्स ने फिफ्टी जड़ी। वहीं, जैक क्रॉले, बेन डकेट, ओली पोप, बेन स्टोक्स और ओली रोबिनसन ने उपयोगी पारियां खेलीं। टीम 374 रन बनाकर ऑलआउट हुई।
इस पारी में न्यूजीलैंड से ब्लेयर टिकनर और माइकल ब्रेसवेल ने 3-3 विकेट लिए। वहीं, नील वैगनर और स्कॉट कुग्लेइन को 2-2 सफलताएं मिलीं।
चौथी पारी में ढहे कीवी 
394 रन के टारगेट का पीछा करने उतरी न्यूजीलैंड की शुरुआत खराब रही। टीम ने मैच के तीसरे दिन 28 रन पर ही अपने 5 विकेट गंवा दिए। 68 रन तक टीम का छठा विकेट गिरा और तीसरे दिन का खेल खत्म हो गया। चौथे दिन इंग्लैंड ने 126 रन पर न्यूजीलैंड को ऑलआउट कर दिया और 267 रनों के बड़े अंतर से जीत दर्ज कर ली।
डेरिल मिचेल 57 रन के स्कोर पर नाबाद रहे। वहीं, इंग्लैंड से जेम्स एंडरसन और स्टुअर्ट ब्रॉड को 4-4 विकेट मिले। ओली रोबिनसन और जैक लीच को 1-1 सफलता मिली।
2008 में मिली थी आखिरी जीत 
इंग्लैंड को न्यूजीलैंड में न्यूजीलैंड के खिलाफ 15 साल बाद जीत मिली। टीम ने 5 मार्च 2008 को आखिरी बार हेमिल्टन में कीवी टीम को 189 रन से हराया था। उस टेस्ट के बाद टीम ने 7 मैच खेले, लेकिन एक में भी जीत नहीं मिली। टीम ने इस दौरान 2 मैच हारे और 5 टेस्ट ड्रॉ कराए।
इंग्लैंड की पिछली जीत के दौरान ब्रेंडन मैक्कुलम न्यूजीलैंड टीम का हिस्सा थे। अब वे इंग्लैंड के हेड कोच हैं। मैक्कुलम की कोचिंग और बेन स्टोक्स की कप्तानी वाली इंग्लैंड टीम की यह 11 टेस्ट में 10वीं जीत है। टीम को एकमात्र हार साउथ अफ्रीका से पिछले साल मिली थी। इंग्लैंड ने ओवरऑल न्यूजीलैंड में 52 टेस्ट खेले हैं। इनमें 19 में उन्हें जीत मिली और 6 में हार। इस दौरान 27 टेस्ट ड्रॉ भी रहे।
यहां देखें मैच ब्रीफ...
